Pappa wag vi jou…. | Adoons boer vorentoe
Pappa wag vi jou….
Posted on Januarie 16, 2011 by Adoonsie	Oom Herklaas Viljoen* was ‘n goeie man. Goed vir sy mense en lief vir sy vrou en kinders. Oom Herklaas het geboer daar anderkant Bothaville. Oom Herklaas was bang vir niks. Wel, amper niks. Oom Herklaas was bang vir niks , behalwe vir tronk toe gaan. Vir een of ander rede wat die mense nooit kon verklaar nie , was Oom Herklaas dood bang vir tronk toe gaan. Skuldig of ontskuldig, maak nie saak nie. Natuurlik het die onlangse TV advertensies vir dronk bestuur glad nie nie gehelp nie. As daardie laaste man op die TV sê:”Pappa wag vi jou.”, het Oom Herklaas so ‘n benoude kyk in sy oë gekry en die kanaal verander.
Gepraat van dronkbestuur… Oom Herklaas het ook een groot passie in die lewe gehad. Rugby. Maar meer presies , die dorpspan se klub rugby. Self het hy nooit klub rugby gespeel nie, maar elke Saterdag as daar ‘n wedstryd aan was , was Oom Herklaas daar. Vurig het hy op en af gehardloop langs die veld en die manne aangespoor of die ref beledig na gelang van wie voorgeloop het. En so , na elke wedstryd, het Oom Herklaas dan saam met die manne in die dorp se kroeg die oorwinning gaan vier of die verloor gaan verwerk. En dan sou Oom Herklaas laat in die aand die pad terug plaas toe aandurf in wat net beskryf kan word as ‘n erg beskonke toestand.
So kom dat dit Oom Herklaas se vrou een Saterdag aand vir Dominee wakker bel. Eintlik was dit al vroeg Sondag oggend. Eers verwag Dominee die ergste , maar dan hoor hy dat Oom Herklaas weg is. Die familie het nou al almal gebel. Die kroegman beaam dat Oom Herklaas wel daar was , maar dat hy darem so net na middernag huiswaarts gekeer het. En geen van die boere langs die pad rapporteer dat hulle weet van ‘n ongeluk , of dat Oom Herklaas daar by een van hulle kom aanklop het vir hulp nie. Hulle spreek af dat die familie van die plaas se kant af dorp toe sou ry om vir Oom Herklaas te soek , terwyl Dominee van die dorp se kant af plaas toe sou ry om te kyk of hy nie vir Oom Herklaas kan opspoor nie.
Dit is toe ook Dominee wat Oom Herklaas se bakkie vind waar hy netjies langs die pad afgetrek staan net duskant Albert Le Roux** se plaas opstal, met Oom Herklaas nog steeds agter die stuur. Oom Herklaas sit en tuur so in die verte in , en Dominee klim maar aan die passasiers kant in om te hoor wat die moeilikheid is.
“En nou , Oom Herklaas?”, vra Dominee
“Kyk daaaar.” seg Oom Herklaas terwyl hy in die verte in beduie. Dominee kyk, maar hy sien niks buitengewoon nie.
“Waar , Oom Herklaas ?” vra Dominee terwyl hy ook nou stip in die donker in tuur om te sien waarna Oom Herklaas wys.
“Daar man, kyk daar sit die bliksem” seg Oom Herklaas. Dominee kyk , maar hy sien nie die bliksem nie.
“Nee Oom Herklaas, ek is jammer, maar ek sien nie die bliksem nie.” waag Dominee nou ook maar die groot woord oor sy lippe.
“Kyk dominee, daar met die blou lig.” Dominee kyk , maar al wat hy sien is Albert Le Roux se ultraviolet gogga vanger se blou lig wat so tussen die takke deur flikker.
“Wie is daar by die blou lig Oom ?” vra Dominee.
“Die spietkop, man,” seg Oom Herklaas, “Kyk daar, die bliksem wag vir my!”
** Ja ja – julle weet mos nou al , ook nie sy regte naam nie.
PS: Die storie is aan my vertel deur ‘n dominee. Ek het hom so effens aangepas en verwerk.
← Los my..	Pappa wag vi jou →
4 thoughts on “Pappa wag vi jou….”	PlaasJuppie sê:	on Januarie 16, 2011 at 14:04	Liewer bang Herklaas as pappa se houvrou. ‘n Filosofie wat ek ten volle ondersteun.
Adoonsie sê:	on Januarie 16, 2011 at 15:13	O, nee verseker. Ek kry self baie bang as ek daai TV add sien. ;o)
BB sê:	on Januarie 17, 2011 at 08:59	LOL!! lékker storie dié! Ai shame!!😆
toortsie sê:	on Januarie 24, 2011 at 08:07	ja nee! mens kan nooit te versigtig wees nie!!